Фьодор Тютчев
Пролетна буря

Превод от руски: Кирил Кадийски, —

chitanka.info

Обичам първите кънтежи,

когато бурята през май

се разиграе и замрежи

сред громол синия безкрай.

Кънти, ликува небосклонът,

ей дъжд закапа, прах лети,

дъждовни перли пак се ронят

и слънце в нишките блести.

Бурлив поток си път проправя

в ехтящия от птици лес,

и горски шум, и птича врява

на бурята пригласят днес.

Ще кажеш: Хеба повилняла

пои на Зевсовия пир

орела му — и е разляла

гръмокипящия потир.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.